[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 5.11.2010

COM(2010) 625 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ’ εφαρμογή του άρθρου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση (αίτηση EGF/2010/023 ES/Lear από την Ισπανία)

ΑΙΤΙΟΛΟΓΙΚΗ ΕΚΘΕΣΗ

Βάσει του σημείου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπεται η κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω ενός μηχανισμού ευελιξίας, στο πλαίσιο του μέγιστου ετήσιου ποσού των 500 εκατομμυρίων ευρώ πέραν των σχετικών κονδυλίων του δημοσιονομικού πλαισίου.

Οι κανόνες που ισχύουν για τις συνεισφορές από το ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 23 Ιουλίου 2010, η Ισπανία υπέβαλε την αίτηση EGF/2010/023 ES/Lear για χρηματοδοτική συνεισφορά από το ΕΤΠ, δεδομένου ότι πραγματοποιήθηκαν απολύσεις στην επιχείρηση Lear Automotive (EEDS) Spain, S.L. Sociedad Unipersonal (εφεξής «Lear») στην Ισπανία.

Ύστερα από λεπτομερή εξέταση της αίτησης, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι ικανοποιούνται οι όροι χρηματοδοτικής συνεισφοράς στο πλαίσιο του εν λόγω κανονισμού.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Κύρια στοιχεία: |

Αριθ. αναφοράς ΕΤΠ | EGF/2010/023 |

Κράτος μέλος | Ισπανία |

Άρθρο 2 | α) |

Κύρια επιχείρηση | Lear |

Προμηθευτές και παραγωγοί των επόμενων σταδίων του προϊόντος | 0 |

Περίοδος αναφοράς | 14.1.2010 – 14.5.2010 |

Ημερομηνία έναρξης παροχής των εξατομικευμένων υπηρεσιών | 20.7.2010 |

Ημερομηνία της αίτησης | 23.7.2010 |

Απολύσεις στη διάρκεια της περιόδου αναφοράς | 501 |

Απολύσεις πριν ή μετά την περίοδο αναφοράς | 14 |

Συνολικός αριθμός επιλέξιμων απολύσεων | 515 |

Απολυμένοι εργαζόμενοι για τους οποίους προορίζεται η στήριξη | 508 |

Δαπάνες για εξατομικευμένες υπηρεσίες (σε ευρώ) | 584 000 |

Δαπάνες για τη χρήση του ΕΤΠ[3] (σε ευρώ) | 40 000 |

Δαπάνες για τη χρήση του ΕΤΠ (%) | 6,8 |

Συνολικός προϋπολογισμός (σε ευρώ) | 588 000 |

Συνεισφορά του ΕΤΠ (65 %) (σε ευρώ) | 382 200 |

1. Η αίτηση υποβλήθηκε στην Επιτροπή στις 23 Ιουλίου 2010 και συμπληρώθηκε με πρόσθετα στοιχεία για το διάστημα έως τις 10 Αυγούστου 2010.

2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές που επήλθαν στο παγκόσμιο εμπόριο λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης

3. Για την τεκμηρίωση της σύνδεσης των απολύσεων με την παγκόσμια χρηματοπιστωτική και οικονομική κρίση, η Ισπανία ισχυρίζεται ότι ο τομέας της αυτοκινητοβιομηχανίας επλήγη σοβαρά από την κρίση, σε όλο τον κόσμο. Η Επιτροπή έχει ήδη αναγνωρίσει ότι, δεδομένου ότι το 60-80 % περίπου (αναλόγως με το κράτος μέλος) των νέων οχημάτων στην Ευρώπη αγοράζονται με πίστωση, η χρηματοπιστωτική κρίση που αποτελεί την αιτία της ύφεσης έχει πλήξει πολύ σοβαρά την αυτοκινητοβιομηχανία[4]. Κατά το δεύτερο τρίμηνο του 2009 και ύστερα από 12 διαδοχικούς μήνες μείωσης της παραγωγής, η συνολική παραγωγή οχημάτων στην ΕΕ ήταν 39,5 % χαμηλότερη από ό,τι το προηγούμενο έτος. Η ύφεση έχει πλήξει σοβαρά όλους τους μεγάλους αυτοκινητοπαραγωγούς στην αγορά της Ευρώπης[5], καθώς και τους προμηθευτές τους.

4. Η παγκόσμια χρηματοπιστωτική και οικονομική κρίση είχε σοβαρό αντίκτυπο στη ζήτηση οχημάτων στην Ισπανία και στις εξαγωγικές της αγορές. Το 2008 οι ταξινομήσεις νέων οχημάτων στην Ισπανία μειώθηκαν κατά 28 % σε σύγκριση με το προηγούμενο έτος, κυρίως εξαιτίας των αυστηρών πιστωτικών όρων, της πολύ χαμηλής καταναλωτικής εμπιστοσύνης και της μειωμένης αγοραστικής δύναμης των καταναλωτών. Επιπλέον, η γενική φύση της κρίσης είχε επίσης ως αποτέλεσμα να μειωθούν κατά 9,6 % οι πωλήσεις οχημάτων που κατασκευάζονται στην Ισπανία και πωλούνται στο εξωτερικό. Καθώς η ισπανική αυτοκινητοβιομηχανία εξάγει το 85 % της παραγωγής της, κυρίως εντός της ΕΕ, η μείωση των εξαγωγών και της εγχώριας ζήτησης είχε εξαιρετικά αρνητικό αντίκτυπο στην απασχόληση στην αυτοκινητοβιομηχανία.

5. Η πτώση της ζήτησης για ηλεκτρικό εξοπλισμό αυτοκινήτων, η οποία ακολούθησε την πτώση της παραγωγής αυτοκινήτων, σε συνδυασμό με την αδυναμία περαιτέρω μείωσης του κόστους παραγωγής, είχε ως αποτέλεσμα το κλείσιμο του εργοστασίου παραγωγής της Lear στο Roquetes (Καταλονία).

Απόδειξη του αριθμού των απολύσεων και συμμόρφωση με τα κριτήρια του άρθρου 2 στοιχείο α)

6. Η Ισπανία υπέβαλε την αίτηση αυτή με βάση το κριτήριο παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, που απαιτεί τουλάχιστον 500 απολύσεις σε χρονικό διάστημα τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων τους οποίους απολύουν οι προμηθευτές της και οι παραγωγοί των επόμενων σταδίων του προϊόντος.

7. Στην αίτηση γίνεται λόγος για 501 απολύσεις στη μοναδική επιχείρηση Lear κατά την περίοδο αναφοράς των τεσσάρων μηνών από τις 14 Ιανουαρίου 2010 έως τις 14 Μαΐου 2010 και για 14 επιπλέον απολύσεις εκτός της περιόδου αναφοράς, αλλά σε σχέση με την ίδια διαδικασία συλλογικών απολύσεων. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 δεύτερο εδάφιο δεύτερη περίπτωση του κανονισμού (EΚ) αριθ. 1927/2006.

Εξήγηση της απρόβλεπτης φύσης των εν λόγω απολύσεων

8. Οι ισπανικές αρχές υποστηρίζουν ότι, αν και η αυτοκινητοβιομηχανία είχε αντιμετωπίσει δυσκολίες, κυρίως λόγω της μετεγκατάστασης, ακόμα και πριν από την κρίση, η αυτοκινητοβιομηχανία της Καταλονίας είχε καταφέρει να διατηρηθεί σταθερή έως τις αρχές του 2008. Έκτοτε, η βιομηχανία άρχισε να βιώνει τον αντίκτυπο της χρηματοπιστωτικής και οικονομικής κρίσης με την αιφνίδια πτώση της ζήτησης οχημάτων στην Ισπανία και παγκοσμίως. Η μείωση της ζήτησης οχημάτων και η έλλειψη παραγγελιών δεν μπορούσαν να προβλεφθούν από τις εταιρείες ή τις κυβερνήσεις, καθόσον συνέβησαν σε πρωτοφανή βαθμό και με πρωτοφανή ταχύτητα.

Προσδιορισμός της επιχείρησης που προέβη σε απολύσεις και των εργαζομένων που δικαιούνται ενίσχυση

9. Η αίτηση αφορά τις απολύσεις 515 εργαζομένων συνολικά από την επιχείρηση Lear, εκ των οποίων 508 δικαιούνται ενίσχυση.

10. Η κατανομή των εργαζομένων που προορίζονται να λάβουν ενίσχυση έχει ως εξής:

Κατηγορία | Αριθμός | Ποσοστό |

Άνδρες | 167 | 32,87 |

Γυναίκες | 341 | 67,13 |

Πολίτες της ΕΕ | 508 | 100,00 |

25-34 ετών | 22 | 4,33 |

35-44 ετών | 201 | 39,57 |

45-54 ετών | 228 | 44,88 |

55-64 ετών | 56 | 11,02 |

>= 65 ετών | 1 | 0,20 |

11. Τρεις από τους εργαζομένους που δικαιούνται ενίσχυση είναι ανάπηροι.

12. Όσον αφορά τις επαγγελματικές κατηγορίες[6], η κατανομή έχει ως εξής:

Κατηγορία | Αριθμός | Ποσοστό |

Επαγγελματίες | 19 | 3,74 |

Ειδικευμένοι τεχνίτες και συναφή επαγγέλματα | 7 | 1,38 |

Βιοτέχνες και εργάτες σε βιοτεχνικά επαγγέλματα | 8 | 1,57 |

Χειριστές βιομηχανικών εγκαταστάσεων και μηχανημάτων | 472 | 92,91 |

Ανειδίκευτοι εργάτες | 2 | 0,39 |

13. Επιπλέον, οι ισπανικές αρχές γνωστοποίησαν την ακόλουθη κατανομή από πλευράς μορφωτικού επιπέδου[7]:

Μορφωτικό επίπεδο | Αριθμός | Ποσοστό |

Βασική εκπαίδευση | 380 | 74,80 |

Δευτεροβάθμια εκπαίδευση | 77 | 15,16 |

Μεταδευτεροβάθμια μη τριτοβάθμια εκπαίδευση | 30 | 5,91 |

Τριτοβάθμια εκπαίδευση | 21 | 4,13 |

14. Σύμφωνα με το άρθρο 7 του κανονισμού (ΕΚ) αριθ. 1927/2006, η Ισπανία επιβεβαίωσε ότι εφαρμόστηκε η πολιτική της ισότητας μεταξύ γυναικών και ανδρών, καθώς και η αρχή της μη διάκρισης, και ότι θα εξακολουθήσουν να εφαρμόζονται, κατά τα διάφορα στάδια της εφαρμογής του ΕΤΠ και, ιδίως, όσον αφορά την πρόσβαση σ’ αυτό.

Περιγραφή της θιγόμενης περιοχής και των αρχών και ενδιαφερόμενων μερών της

15. Η περιοχή που πλήττεται, κυρίως, από τις απολύσεις είναι η Baix Ebre, comarca (διοικητική υποδιαίρεση κατά προσέγγιση ισοδύναμη με νομό) που βρίσκεται στην περιοχή Terras del Ebre, στο νότιο τμήμα της περιφέρειας NUTS III της Tarragona (ES514). Η Baix Ebre περιλαμβάνει 14 δήμους, με 74 962 κατοίκους και πυκνότητα πληθυσμού κατώτερη από το μέσο όρο της ΕΕ (72,44 κάτοικοι ανά km2 ενώ ο μέσος όρος της ΕΕ είναι 112 κάτοικοι ανά km2).

16. Η οικονομική διάρθρωση στην περιοχή Terras del Ebre είναι διαφορετική από την οικονομική διάρθρωση του υπόλοιπου της Καταλονίας: Στην περιοχή Terras del Ebre, η γεωργία αντιπροσωπεύει το 8% της απασχόλησης και το 8,9% του ΑΕΠ, ενώ η απασχόληση στον τομέα των υπηρεσιών αντιπροσωπεύει το 59,9% της απασχόλησης και το 52,5% του ΑΕΠ. Στην Καταλονία ως σύνολο, η γεωργία αντιπροσωπεύει το 1,2% της απασχόλησης και το 1,3% του ΑΕΠ και ο τομέας των υπηρεσιών το 73,5% της απασχόλησης και το 68,3% του ΑΕΠ. Επιπλέον, οι δραστηριότητες υψηλής προστιθέμενης αξίας αντιπροσωπεύουν μόνο το 20% της απασχόλησης στην περιοχή Terras del Ebre, ενώ στην Καταλονία ως σύνολο αντιπροσωπεύουν κατά μέσο όρο το 35%.

17. Αρμόδια αρχή είναι η Generalitat de Cataluña-Departament de Treball (υπηρεσίες απασχόλησης της αυτόνομης κυβέρνησης της Καταλονίας). Οι κύριοι ενδιαφερόμενοι είναι οι κοινωνικοί εταίροι που απαρτίζουν το διοικητικό συμβούλιο του Servei de Ocupació de Catalunya (δημόσιος οργανισμός απασχόλησης της Καταλονίας): τα συνδικάτα Comisión Obrera Nacional de Cataluña και Unión General de Trabajadores, δύο οργανώσεις εργοδοτών: Foment del Treball και PIMEC[8], και δύο ενώσεις που εκπροσωπούν τα δημοτικά συμβούλια της Καταλονίας. Ο οργανισμός Servei de Ocupació de Catalunya είναι αρμόδιος για την εφαρμογή των μέτρων, την εποπτεία των διαδικασιών και τον έλεγχο των δαπανών.

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο

18. Οι ισπανικές αρχές υποστηρίζουν ότι η απασχόληση που δημιουργεί η Lear έχει μεγάλη σημασία για την comarca του El Baix Ebre, η οποία υστερούσε οικονομικά σε σύγκριση με το μέσο όρο της Καταλονίας. Οι σημαντικότεροι τομείς της οικονομίας στην εν λόγω περιοχή είναι η επιπλοποιία και η κατασκευή εξαρτημάτων αυτοκινήτων. Λόγω της οικονομικής και χρηματοπιστωτικής κρίσης, η κατάσταση επιδεινώθηκε σημαντικά για τον κλάδο της επιπλοποιίας, με αποτέλεσμα η αυτοκινητοβιομηχανία και ιδίως η Lear να καταστούν η κύρια βιομηχανική δραστηριότητα του El Baix Ebre.

19. Το κλείσιμο της Lear είχε ως αποτέλεσμα για την περιοχή την αύξηση κατά 4% του ποσοστού ανεργίας, η οποία το 2009 ανερχόταν ήδη σε 22,7%, ενώ στο σύνολό της Καταλονίας ανερχόταν σε 17,5%. Οι δήμοι που πλήττονται περισσότερο από τις απολύσεις της Lear είναι ο δήμος Roquetes (7 000 κάτοικοι μαζί με την τοποθεσία όπου βρίσκονταν οι εγκαταστάσεις της Lear) και ο δήμος Tortosa. Λόγω του μικρού μεγέθους των δύο πόλεων και της έλλειψης εναλλακτικής απασχόλησης, οι απολύσεις της Lear έχουν σημαντικό αντίκτυπο σε τοπικό επίπεδο.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής κατανομή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

20. Η Lear προτείνει τα ακόλουθα είδη μέτρων για να συμπληρώσει το κοινωνικό πρόγραμμα που υπέβαλε, με σκοπό να βοηθήσει τους απολυμένους εργαζομένους της να επανενταχθούν στην αγορά εργασίας.

21. Παρόλο που οι πρώην εργαζόμενοι της Lear θα μπορούσαν να είχαν συμπεριληφθεί στην προηγούμενη αίτηση προς το ΕΤΠ, EGF/2010/002 ES/Cataluña automoción, αποφασίστηκε να μην γίνει αυτό, δεδομένου ότι η επιχείρηση είχε συμφωνήσει να χρηματοδοτήσει το κοινωνικό πρόγραμμα που αναφέρεται στο σημείο 22. Το εν λόγω κοινωνικό πρόγραμμα είναι λιγότερο πλήρες από τη δέσμη ΕΤΠ που αναφέρεται στην αίτηση EGF/2010/002. Με την υποβολή της εξεταζόμενης αίτησης, οι ισπανικές αρχές αποσκοπούν στην παροχή σ’ αυτούς τους εργαζομένους μιας δέσμης εξατομικευμένων υπηρεσιών παρόμοιας με τη δέσμη που προτάθηκε για τους εργαζόμενους που απολύθηκαν στην ίδια περιφέρεια και στον ίδιο οικονομικό τομέα και καλύπτονται από την αίτηση EGF/2010/002 ES/Cataluña automoción.

22. Στο πλαίσιο του κοινωνικού προγράμματός της η Lear θα χρηματοδοτήσει τα ακόλουθα μέτρα:

23. Λεπτομερή συνέντευξη και καταγραφή των δεξιοτήτων των εργαζομένων.

24. Βοήθεια για επανατοποθέτηση στην αγορά εργασίας: Το μέτρο αυτό συνδυάζει δύο συμπληρωματικές δράσεις: καθοδήγηση κατά τη διάρκεια της διαδικασίας μέχρι την επανένταξη στην εργασία, σε συνδυασμό με εντατική αναζήτηση απασχόλησης, καθώς και δραστήρια έρευνα των τοπικών και περιφερειακών δυνατοτήτων απασχόλησης.

25. Βοήθεια για την αναζήτηση εργασίας: Το μέτρο αυτό έχει ως στόχο να παρέχεται στους εργαζόμενους κατάλληλη καθοδήγηση (για αποτελεσματική αναζήτηση εργασίας), καλύτερη γνώση της αγοράς εργασίας και ενίσχυση της αυτοπεποίθησης.

26. Εργαστήρια για οριζόντιες δεξιότητες (π.χ. η σύνταξη βιογραφικού σημειώματος, η προετοιμασία για συνέντευξη πρόσληψης, η διεύρυνση του δικτύου επαφών).

27. Κατάρτιση για την απόκτηση επαγγελματικών προσόντων σχεδιασμένων ειδικά για την κάλυψη καθορισμένων αναγκών των τοπικών επιχειρήσεων.

28. Μελέτη για την οικονομική κατάσταση και τις ευκαιρίες απασχόλησης στην περιοχή Terras del Ebre.

29. Προαγωγή της επιχειρηματικότητας: Ενημέρωση και υποστήριξη που επικεντρώνεται στην προαγωγή των πρωτοβουλιών για αυτοαπασχόληση.

30. Τα μέτρα που περιλαμβάνονται στο κοινωνικό πρόγραμμα της Lear και τα τρία ακόλουθα μέτρα που προτείνονται από την Ισπανία για ενίσχυση από το ΕΤΠ συνδυάζονται για να σχηματίσουν μια συντονισμένη δέσμη εξατομικευμένων υπηρεσιών που αποσκοπούν στην επανένταξη των εργαζομένων στην αγορά εργασίας:

31. Κίνητρο για συμμετοχή: Για την ενθάρρυνση της συμμετοχής τους στα μέτρα, οι εργαζόμενοι θα λάβουν ένα κατ’ αποκοπή ποσό 600 ευρώ (100 ευρώ ανά μήνα για περίοδο κατ’ ανώτατο όριο έως έξι μηνών), με την προϋπόθεση ότι θα συμμετάσχουν στα μέτρα που περιλαμβάνονται στη δέσμη του ΕΤΠ.

32. Κίνητρα για επιχειρηματικότητα: Όλοι οι εργαζόμενοι οι οποίοι θα επιστρέψουν στην απασχόληση ως αυτοαπασχολούμενοι ή ως επιχειρηματίες θα λάβουν ένα κατ’ αποκοπή ποσό 2 000 ευρώ όταν συμπληρώσουν τρεις μήνες εισφορών κοινωνικής ασφάλισης ή ύστερα από τουλάχιστον τρεις μήνες λειτουργίας της επιχείρησης. Το κίνητρο αυτό έχει σκοπό την παροχή βοήθειας στους αυτοαπασχολούμενους κατά τους αρχικούς μήνες της δραστηριότητάς τους.

33. Κατάρτιση για επαγγελματικές δεξιότητες: Το μέτρο αυτό στοχεύει στη βελτίωση της απασχολησιμότητας των εργαζομένων μέσω της κατάρτισης σε δραστηριότητες ή τομείς που δημιουργούν απασχόληση στην περιοχή, σε συνδυασμό με οριζόντια κατάρτιση, όπως εκμάθηση ξένων γλωσσών, κατάρτιση στις ΤΠΕ, μαθήματα οδήγησης κ.ά.

Ο παρακάτω πίνακας δείχνει τη συμπληρωματικότητα των εν λόγω μέτρου προς τα μέτρα κατάρτισης που περιέχονται στο κοινωνικό πρόγραμμα της Lear.

Στόχος κατάρτισης | Βελτίωση της πρόσβασης στην απασχόληση | Βελτίωση της απασχολησιμότητας με: | Βελτίωση ευκαιριών επανόδου στην απασχόληση |

α) Οριζόντια κατάρτιση | β) Επαγγελματική κατάρτιση |

Τύπος κατάρτισης | Εργαστήρια για την εκμάθηση γενικών δεξιοτήτων (π.χ. «σύνταξη βιογραφικού σημειώματος», «προετοιμασία για συνέντευξη πρόσληψης») | Κατάρτιση προσαρμοσμένη στις ατομικές ανάγκες (π.χ. εκμάθηση ξένων γλωσσών, κατάρτιση στις ΤΠΕ, μαθήματα για άδεια οδήγησης) | Κατάρτιση σε δραστηριότητες ή τομείς που δημιουργούν απασχόληση στην περιοχή (δηλ. τουρισμός, εμπορικές υπηρεσίες, κ.λπ.) | Κατάρτιση για την απόκτηση επαγγελματικών προσόντων σχεδιασμένων ειδικά για την κάλυψη καθορισμένων αναγκών των τοπικών επιχειρήσεων |

(Κοινωνικό πρόγραμμα) | (ΕΤΠ) | (ΕΤΠ) | (Κοινωνικό πρόγραμμα) |

34. Οι δαπάνες για την εφαρμογή του ΕΤΠ, οι οποίες ζητούνται με την αίτηση σύμφωνα με το άρθρο 3 του κανονισμού (ΕΚ) αριθ. 1927/2006, καλύπτουν δραστηριότητες διαχείρισης, ενημέρωσης, δημοσιότητας και ελέγχου.

35. Οι εξατομικευμένες υπηρεσίες που προωθούν οι ισπανικές αρχές είναι ενεργητικά μέτρα της αγοράς εργασίας τα οποία εμπίπτουν στις επιλέξιμες ενέργειες που καθορίζονται από το άρθρο 3 του κανονισμού (ΕΚ) αριθ. 1927/2006. Οι ισπανικές αρχές υπολογίζουν το συνολικό κόστος των υπηρεσιών αυτών σε 588 000 ευρώ και τις δαπάνες για την εφαρμογή του ΕΤΠ σε 40 000 ευρώ (6,8% του συνολικού ποσού). Η συνολική συνεισφορά που ζητείται από το ΕΤΠ ανέρχεται σε 382 200 ευρώ (65% του συνολικού κόστους).

Ενέργειες | Εκτιμώμενος αριθμός εργαζομένων που δικαιούνται βοήθεια | Εκτιμώμενο κόστος ανά εργαζόμενο που δικαιούται βοήθεια (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες [πρώτο εδάφιο του άρθρου 3 του κανονισμού (EΚ) αριθ. 1927/2006] |

Κίνητρο για συμμετοχή Ayuda a la participación | 330 | 600 | 198 000 |

Κίνητρα για επιχειρηματικότητα Ayudas para el autoempleo | 10 | 2 000 | 20 000 |

Κατάρτιση για επαγγελματικές δεξιότητες Formación para la mejora de la empleabilidad. | 150 | 2 200 | 330 000 |

Υποσύνολο για εξατομικευμένες υπηρεσίες | 548 000 |

Δαπάνες για την εφαρμογή του ΕΤΠ [τρίτο εδάφιο του άρθρου 3 του κανονισμού (ΕΚ) αριθ. 1927/2006] |

Προετοιμασία | 3 000 |

Διαχείριση | 27 000 |

Ενημέρωση και δημοσιότητα | 5 000 |

Δραστηριότητες ελέγχου | 5 000 |

Υποσύνολο δαπανών για την εφαρμογή του ΕΤΠ | 40 000 |

Σύνολο εκτιμώμενων δαπανών | 588 000 |

Συνεισφορά ΕΤΠ (65 % των συνολικών δαπανών) | 382 200 |

36. Η Ισπανία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία. Η Ισπανία θα εξασφαλίσει επίσης σαφή διαδρομή ελέγχου για τις δραστηριότητες που χρηματοδοτούνται από το ΕΤΠ και διαβεβαιώνει ότι δεν θα ζητηθεί ούτε θα χρησιμοποιηθεί για τις ίδιες δραστηριότητες καμία άλλη χρηματοδότηση από την ΕΕ.

37. Οι κύριοι στόχοι των επιχειρησιακών προγραμμάτων του ΕΚΤ για την περίοδο 2007-2013 για την Καταλονία είναι η προώθηση της επιχειρηματικότητας, η προώθηση της διά βίου μάθησης των εργαζομένων και η μείωση του κινδύνου πρόωρης εγκατάλειψης του σχολείου, η εστίαση κυρίως στα πιο ευάλωτα άτομα ή στα άτομα που κινδυνεύουν από κοινωνικό αποκλεισμό, κυρίως τους νέους σε ηλικία εργαζομένους, ή στα άτομα ηλικίας άνω των 45 ετών, στις γυναίκες και στα άτομα με αναπηρία. Αν και ορισμένα από τα μέτρα του ΕΤΠ, ιδίως αυτά που αφορούν την προώθηση της επιχειρηματικότητας, μπορεί να ομοιάζουν με τα μέτρα του ΕΚΤ, υπάρχει μία διαφορά: τα μέτρα του ΕΤΠ έχουν μοναδικό και ειδικό χαρακτήρα (αφορούν έναν κλάδο και έναν συγκεκριμένο πληθυσμό) και είναι ειδικά σχεδιασμένα και εντατικού χαρακτήρα. Η συνεχής παρακολούθηση των ενεργειών του ΕΚΤ και του ΕΤΠ που υπηρετούν παρόμοιους σκοπούς και εργαζομένους θα συμβάλει στην αποφυγή επικαλύψεων ανάμεσα στα μέτρα του ΕΚΤ και του ΕΤΠ.

Ημερομηνία ή ημερομηνίες κατά την οποία (τις οποίες) ξεκίνησαν ή σχεδιάζεται να ξεκινήσουν εξατομικευμένες υπηρεσίες για τους θιγόμενους εργαζομένους

38. Οι εξατομικευμένες υπηρεσίες στους θιγόμενους εργαζομένους που συμπεριλήφθηκαν στη συντονισμένη δέσμη που προτάθηκε για συγχρηματοδότηση από το ΕΤΠ δρομολογήθηκαν από την Ισπανία στις 20 Ιουλίου 2010. Η ημερομηνία αυτή, επομένως, αντιπροσωπεύει την αρχή των περιόδων επιλεξιμότητας για οποιαδήποτε βοήθεια που θα μπορούσε να χορηγηθεί από το EΤΠ.

Διαδικασίες για τη διαβούλευση με τους κοινωνικούς εταίρους

39. Οι ισπανικές αρχές αναφέρουν ότι, σύμφωνα με το Estatudo de los Trabajadores (νόμος για τις σχέσεις εργασίας), η Lear ενημέρωσε τις ενώσεις εργαζομένων για τις ομαδικές απολύσεις και προέβη σε κοινοποίηση σχετικά με τις ομαδικές απολύσεις στην αρχή την αρμόδια για την απασχόληση. Έχοντας επίγνωση της δυσχερούς κατάστασης της περιοχής που πλήττεται από τις απολύσεις (Terras del Ebre), τα συνδικάτα παρακίνησαν τις περιφερειακές και εθνικές αρχές να υποβάλουν αίτηση για συγχρηματοδότηση από το ΕΤΠ.

40. Οι κοινωνικοί εταίροι, οι ενώσεις εργαζομένων Comisiones Obreras και Unión General de Trabajadores και δύο οργανώσεις εργοδοτών, Foment del Treball και PIMEC[9], ενημερώθηκαν σχετικά με το περιεχόμενο της αίτησης προς το ΕΤΠ κατά τη διάρκεια συνεδρίασης που πραγματοποιήθηκε στις 7 Ιουνίου 2010 με τους εκπροσώπους των Servei de Ocupació de Catalunya.

41. Οι ισπανικές αρχές επιβεβαίωσαν ότι πληρούνται οι απαιτήσεις που καθορίζονται στην εθνική νομοθεσία και στη νομοθεσία της ΕΕ σχετικά με τις ομαδικές απολύσεις.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

42. Όσον αφορά τα κριτήρια που προβλέπονται στο άρθρο 6 του κανονισμού (ΕΚ) αριθ. 1927/2006, οι ισπανικές αρχές στην αίτησή τους:

43. επιβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων·

44. διαβεβαίωσαν ότι η χρηματοδοτική συνεισφορά του ΕΤΠ παρέχει στήριξη σε μεμονωμένους εργαζομένους και δεν χρησιμοποιείται για την αναδιάρθρωση εταιρειών ή τομέων·

45. επιβεβαίωσαν ότι οι επιλέξιμες ενέργειες που αναφέρονται ανωτέρω δεν λαμβάνουν ενίσχυση από άλλα ενωσιακά χρηματοδοτικά μέσα.

Συστήματα διαχείρισης και ελέγχου

46. Η Ισπανία κοινοποίησε στην Επιτροπή ότι η Lear θα χρηματοδοτήσει το 35% των συνολικών δαπανών των εξατομικευμένων υπηρεσιών που συγχρηματοδοτούνται από το ΕΤΠ.

47. Η Ισπανία επιβεβαίωσε ότι η διαχείριση και ο έλεγχος της χρηματοδοτικής συνεισφοράς θα γίνεται από τους ίδιους φορείς που διαχειρίζονται και ελέγχουν τις συνεισφορές του ΕΚΤ. Η Servei d'Ocupació de Catalunya θα είναι ο ενδιάμεσος φορέας για τη διαχειριστική αρχή.

Χρηματοδότηση

48. Με βάση την αίτηση της Ισπανίας, η προτεινόμενη συνεισφορά από το ΕΤΠ στη συντονισμένη δέσμη εξατομικευμένων υπηρεσιών ανέρχεται σε 382 200 ευρώ και αντιστοιχεί στο 65 % του συνολικού κόστους. Η επιχορήγηση που προτείνει η Επιτροπή βάσει του Ταμείου στηρίζεται στις πληροφορίες που χορήγησε η Ισπανία.

49. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την εκ νέου διάθεση πιστώσεων, η Επιτροπή προτείνει την κινητοποίηση του ΕΤΠ για το σύνολο του ποσού που προαναφέρεται, το οποίο θα διατεθεί στο πλαίσιο του τομέα 1α του δημοσιονομικού πλαισίου.

50. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους ποσοστό μεγαλύτερο από το 25% του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

51. Με την παρούσα πρόταση κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

52. Η Επιτροπή θα υποβάλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις αναλήψεως υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγές πιστώσεων πληρωμών

53. Κατά το τρέχον στάδιο της εφαρμογής, προβλέπεται ότι οι πιστώσεις πληρωμών που θα διατεθούν το 2010 βάσει της γραμμής του προϋπολογισμού 01.0404 «Πρόγραμμα Πλαίσιο για την Ανταγωνιστικότητα και την Καινοτομία – Πρόγραμμα Επιχειρηματικότητα και Καινοτομία» δεν θα χρησιμοποιηθούν πλήρως εφέτος.

54. Αυτή η γραμμή του προϋπολογισμού καλύπτει τις δαπάνες που συνδέονται με την εφαρμογή του χρηματοδοτικού μηχανισμού του προγράμματος, κύριος στόχος του οποίου είναι να διευκολύνει την πρόσβαση των ΜΜΕ στη χρηματοδότηση. Παρατηρείται κάποια χρονική καθυστέρηση μεταξύ των μεταφορών σε καταπιστευματικούς λογαριασμούς που διαχειρίζεται το Ευρωπαϊκό Ταμείο Επενδύσεων και των εκταμιεύσεων στους δικαιούχους. Η χρηματοπιστωτική κρίση έχει μεγάλο αντίκτυπο στις προβλέψεις όσον αφορά τις εκταμιεύσεις για το 2010. Ως αποτέλεσμα, για να αποφευχθούν τα υπέρογκα υπόλοιπα στους καταπιστευματικούς λογαριασμούς, έχει αναθεωρηθεί η μεθοδολογία για τον υπολογισμό των πιστώσεων πληρωμών, λαμβάνοντας υπόψη τις αναμενόμενες εκταμιεύσεις. Συνεπώς, το ποσό των 382 200 ευρώ μπορεί να διατεθεί προς μεταφορά.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ’ εφαρμογή του άρθρου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση (αίτηση EGF/2010/023 ES/Lear από την Ισπανία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[10], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[11], και ιδίως το άρθρο 12 παράγραφος 3,

την πρόταση της Ευρωπαϊκής Επιτροπής[12],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται συνεπεία των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και για να τους ενισχύσει κατά την επανένταξή τους στην αγορά εργασίας.

(2) Το πεδίο εφαρμογής του ΕΤΠ επεκτάθηκε όσον αφορά τις αιτήσεις που υποβάλλονται μετά την 1η Μαΐου 2009 για να συμπεριλάβει τη στήριξη σε εργαζομένους που απολύθηκαν ως άμεσο αποτέλεσμα της παγκόσμιας οικονομικής και χρηματοπιστωτικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ανώτατου ορίου των 500 εκατ. ευρώ ετησίως.

(4) Στις 23 Ιουλίου 2010 η Ισπανία υπέβαλε αίτηση για την κινητοποίηση του ΕΤΠ όσον αφορά τις απολύσεις στην επιχείρηση Lear, την οποία συμπλήρωσε με πρόσθετες πληροφορίες στις 10 Αυγούστου 2010. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Η Επιτροπή προτείνει συνεπώς τη διάθεση ποσού ύψους 382 200 ευρώ.

(5) Επομένως, πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Ισπανία,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 382 200 ευρώ σε πιστώσεις αναλήψεως υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Έγινε στ...

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ C 406 της 30.12.2006, σ. 1.

[3] Σύμφωνα με το τρίτο εδάφιο του άρθρου 3 του κανονισμού (ΕΚ) αριθ. 1927/2006.

[4] «Αντιμετώπιση της κρίσης της ευρωπαϊκής αυτοκινητοβιομηχανίας» COM(2009)104.

[5] ΓΔ Επιχειρήσεις: «Ο αντίκτυπος της οικονομικής κρίσης στους βασικούς κλάδους της ΕΕ - η περίπτωση των κλάδων των κατασκευών και των οικοδομών ». Επικαιροποίηση Ιουνίου 2009.

(http://ec.europa.eu/enterprise/newsroom/cf/itemshortdetail.cfm?item_id=3437)

[6] Οι κατηγορίες βασίζονται στη Διεθνή Τυποποιημένη Ταξινόμηση Επαγγελμάτων, μονοψήφιο επίπεδο, (ISCO-88).

[7] Οι κατηγορίες βασίζονται στη Διεθνή Τυποποιημένη Ταξινόμηση της Εκπαίδευσης (ISCED-97).

[8] Micro, petita i mitjana empresa de Catalunya (PIMEC).

[9] Micro, petita i mitjana empresa de Catalunya (PIMEC).

[10] ΕΕ C 139 της 14.6.2006, σ. 1.

[11] ΕΕ C 406 της 30.12.2006, σ. 1.

[12] ΕΕ C […] της […], σ. […].